b'\n_START_ARTICLE_\nAndrej Leben\n_START_SECTION_\n\xc5\xbdivljenjepis\n_START_PARAGRAPH_\nGimnazijo je obiskoval v Velikovcu in leta 1985 maturiral. Na Univerzi na Dunaju je \xc5\xa1tudiral slavistiko in etnologijo ter bil eno leto na izmenjavi na Univerzi v Ljubljani. Diplomiral je leta 1991 na temo sodobne slovenske literature na Koro\xc5\xa1kem. Nadaljeval je s podiplomskim \xc5\xa1tudijem in bil na izmenjavi na Karlovi univerzi v Pragi. Ukvarjal se je s kratko prozo v slovenski in \xc4\x8de\xc5\xa1ki moderni in leta 1995 doktoriral. Leta 1999 je bil urednik celov\xc5\xa1kega tednika Slovenski vestnik. Od leta 1998 je predaval na In\xc5\xa1titutu za slavistiko Univerze na Dunaju, kjer je leta 2004 postal asistent za sloven\xc5\xa1\xc4\x8dino. Leta 2010 je postal redni profesor za slovensko knji\xc5\xbeevnost in kulturologijo na In\xc5\xa1titutu za slavistiko Univerze v Gradcu.\n_START_SECTION_\nDelo\n_START_PARAGRAPH_\nUkvarja se predvsem s slovensko literaturo 20. stoletja ter z literaturo in kulturo koro\xc5\xa1kih Slovencev. Projekt o slovenskem gledali\xc5\xa1kem \xc5\xbeivljenju na Koro\xc5\xa1kem je zaklju\xc4\x8dil z monografijo Med tradicijo in inovacijo: Sodobno slovensko gledali\xc5\xa1\xc4\x8de na Koro\xc5\xa1kem (2003). Skupaj z Erwinom K\xc3\xb6stlerjem se je v okviru projekta Literatura in odpor \xe2\x80\x93 odpor v literaturi posvetil pismenstvu in literaturi iz \xc4\x8dasa partizanskega odpora in o partizanskem odporu na Koro\xc5\xa1kem. Leta 2011 je izdal antologijo slovenske proze na avstrijskem Koro\xc5\xa1kem. Skupaj z Martino Oro\xc5\xbeen in Erichom Prun\xc4\x8dem je leta 2014 izdal jubilejni zbornik ob 65-letnici koro\xc5\xa1koslovenskega jezikoslovca Ludvika Karni\xc4\x8darja. Od marca 2016 je vodja projekta Dvojezi\xc4\x8dna literarna praksa na Koro\xc5\xa1kem po letu 1991._NEWLINE_Poleg tega raziskuje avtobiografije in avtobiografsko literaturo: Ukvarja se z opusom Lojzeta Kova\xc4\x8di\xc4\x8da, o katerem je leta 2009 izdal zbornik Lojze Kova\xc4\x8di\xc4\x8d - \xc5\xbdivljenje in delo. (z Mileno Milevo Bla\xc5\xbei\xc4\x87 in Ga\xc5\xa1perjem Troho). Prevaja iz sloven\xc5\xa1\xc4\x8dine v nem\xc5\xa1\xc4\x8dino, pripravil je bibliografski katalog literarnih prevodov iz sloven\xc5\xa1\xc4\x8dine v nem\xc5\xa1\xc4\x8dino za knji\xc5\xbene sejme v Frankfurtu (2006 in 2008) in Leipzigu (2007). Leta 2016 je bil glavni mentor za prevajanje iz sloven\xc5\xa1\xc4\x8dine v nem\xc5\xa1\xc4\x8dino na poletnem prevajalskem kolegiju na Premudi.'